ທ່ານນາງ Clinton ຫາລືກ່ຽວກັບ ເລື່ອງຊີເຣຍ ຢູ່ເທີກີ
ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ພວມຢ້ຽມຢາມນະຄອນອິສຕັນບູລ ເພື່ອຫາລືກ່ຽວກັບເລື່ອງຊີເຣຍ
ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ພວມຢູ່ທີ່ປະເທດເທີກີ ເພື່ອປຶກສາຫາລືກ່ຽວກັບເລື່ອງຊີເຣຍ ນຶ່ງມື້ຫຼັງຈາກວໍຊິງຕັນກ່າວວ່າຕົນຈະທຳການລົງໂທດ ຮອບໃໝ່ຕໍ່ດາມັສກັສແລະພວກສະໜັບສະໜຸນຊີເຣຍ ທ່ານນາງ Clinton ເດີນທາງໄປເຖິງນະຄອນອິສຕັນບູລໃນຕອນເຊົ້າຂອງວັນເສົາມື້ນີ້ ລຸນຫຼັງ ທີ່ໄດ້ສິ້ນສຸດການຢ້ຽມຢາມ 9 ປະເທດໃນອາຟຣິກາເປັນເວລາ 11 ມື້ ເຈົ້າໜ້າທີ່ເວົ້າວ່າ ທ່ານນາງ Clinton ຈະໄດ້ພົບປະກັບປະທານາທິບໍດີ Abdullah Gul ນາ ຍົກລັດຖະມົນຕີ Recep Tayyip Erdogan ແລະເຈົ້າໜ້າທີ່ຄົນອື່ນໆຂອງເທີກີເພື່ອປຶກສາ ຫາລືກ່ຽວກັບວ່າ ຈະຮັບມືແບບໃດກັບປະເທດຊີເຣຍຊຶ່ງເປັນເພື່ອນບ້ານຂອງເທີກີນັ້ນ ເທີກີ ໃຫ້ບ່ອນພັກພາອາໄສແກ່ຊາວຊີເຣຍຈຳນວນຫຼາຍໆສິບພັນຄົນ ທີ່ໄດ້ຫຼົບໜີຄວາມຮຸນແຮງຢູ່ ໃນບ້ານເກີດເມືອງນອນຂອງພວກເຂົາເຈົ້າ ທ່ານ David Cohen ເຈົ້າໜ້າທີ່ອະວຸໂສຂອງກະຊວງການເງິນສະຫະລັດ ຮັບຜິດຊອບເລື່ອງ ສືບລັບກ່ຽວກັບການກໍ່ການຮ້າຍແລະການເງິນ ກ່າວຕໍ່ພວກນັກຂ່າວໃນວັນສຸກວານນີ້ວ່າ ວໍ ຊິງຕັນຈະເຂັ້ມງວດຫຼາຍຂຶ້ນກ່ຽວກັບການລົງໂທດຕ່າງໆທີ່ມີຢູ່ແລ້ວພ້ອມທັງຈະເພີ່ມການລົງ ໂທດໃໝ່ຕື່ມອີກ ທ່ານ Cohen ໄດ້ກ່າວຫາກຸ່ມຫົວຮຸນແຮງ Hezbollah ແລະອີຣ່ານວ່າໃຫ້ ການຊ່ອຍເຫຼືອໃນການປາບປາມປະຊາຊົນຊາວຊີເຣຍ